J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2020. február 6-i nyílt üléséről***

 Rendelet: 2-5/2020. (II.7.)

 Határozat: 3-9/2020. (II.6.)

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2020. február 6-i nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok  |
| *Távol van:* | - |
| *Tanácskozási joggal meghívottak közül jelen van:*  |
|  | dr. Stepics Anita jegyző dr. Fábián Ágnes aljegyzőNémethné Simon Mária, a Pénzügyi iroda korábbi vezetője, tanácsadóKósi Eszter, a Pénzügyi Iroda vezetője Forró Szilvia, a Városfejlesztési- és Városüzemeltetési Iroda vezetőjeKörmendy-Szalai Mónika, a Projektfejlesztési és Kistérségi Iroda vezetőjeMolnár Dániel, a Polgármesteri Kabinetiroda vezetője |

Bebes István polgármester köszönti a Képviselő-testület tagjait, illetve a megjelenteket, megállapítja, hogy az ülés határozatképes, és azt 14 órakor megnyitja. Kéri a kiküldött napirend jóváhagyását.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

1. N A P I R E N D

Nyílt ülés keretében:

1. Beszámoló a polgármester két ülés közötti munkájáról

Előterjesztő: **Bebes** **István** polgármester

1. 2019. évi költségvetési rendelet módosítása

 Előterjesztő: **Bebes István** polgármester

1. Adósságot keletkeztető ügylet kapcsán döntéshozatal

Előterjesztő: **Bebes István** polgármester

1. 2020. évi költségvetési rendelet megalkotása.

Előterjesztő: **Bebes István** polgármester

1. Likvid hitel felvétele

Előterjesztő: **Bebes István** polgármester

1. A Képviselő- testület Szervezeti és Működési Szabályzatáról szóló 14/2019. (X.30.) önkormányzati rendeletének módosítása

Előterjesztő: **Bebes István** polgármester

1. Az Önkormányzat tulajdonában álló lakások és helyiségek bérletéről szóló rendelet megalkotása

Előterjesztő: **Bebes István** polgármester

1. Kovatsik és Társai Temetkezési Bt. beszámolója a 2019. évről

Előterjesztő: **Bebes István** polgármester

1. Sipos József megbízott erdész 2019. évi beszámolója

Előterjesztő: **Bebes István** polgármester

1. Körmend Város Gondnoksága alapító okiratának módosítása

Előterjesztő: **Bebes István** polgármester

1. ADA Hungária Bútorgyár Kft. kérelme

Előterjesztő: **Bebes István** polgármester

1. 2020. március 15-i nemzeti ünnep programterve

Előterjesztő: **Bebes István** polgármester

1. Tájékoztató a 2019. december 12- i Képviselő- testületi ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./Beszámoló a polgármester két ülés közötti munkájáról**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester beszámolót kíván tenni az elmúlt időszak eseményeiről, a legfontosabbakat kiemelve. Elmondja, hogy 2019. december 15-én tartotta a Városi Vegyeskar a „Adventi kórusmuzsika” előadását a Római katolikus templomban. December 16-án közmeghallgatás volt, illetve részt vett a Nyugat-dunántúli Regionális Hulladékgazdálkodási Önkormányzati Társulás tanácsülésén, ahol a Tanács elnökének és alelnökének megválasztása, és a társulási megállapodás ekként való módosítása volt napirenden. December 17-én részt vett a Vasivíz Zrt. közgyűlésén, ahol a 2020. év üzleti tervének jóváhagyása, alapszabály módosítás, vezérigazgató munkaviszonyának megszüntetése és az új vezérigazgató megválasztása volt napirenden. December 19-én rendkívüli képviselő-testületi ülést tartottak. December 20-án részt vett a Vasivíz Zrt rendkívüli ülésén, ahol a szombathelyi fedett uszoda és termálfürdő üzleti tervének jóváhagyása, működtetési és támogatási szerződés megtárgyalása volt napirenden. 2020. január 4-én részt vett a Fúvószenekar Újévi Koncertjén. Ezúton szeretné megköszönni az előkészítő munkát mind Körmend Város Gondnokságnak, mind pedig a Körmendi Kulturális Központnak, valamint a Fúvószenekarnak. Január 7-én megbeszélést tartott a Kormánymegbízottal. Valószínűleg mér a Képviselő Urak is hallottak róla, hogy az építéshatósági feladatok átkerülnek a járási hivatalok hatáskörébe, az ezzel kapcsolatos feltételekről és teendőkről ejtettek szót, a folyamat zajlik. Január 8-án részt vett a Civil Koordinációs Fórumon, ahol a különböző civil szervezetekkel egyeztetett a 2020. évi tervekről, kezdeményezésekről, azok összehangolásáról. Január 14-én a kastély melletti „Barnamezős területek rehabilitációja” című TOP pályázat tervezőjével folytattak megbeszélést a tervezést illetően. Január 17-én rendkívüli Képviselő-testületi ülést tartottak. Január 20-án részt vett a Határon átnyúló nyers- és maradékanyag gyűjtési és hasznosítási rendszer az Ökoenergielandban és a Körmendi kistérségben című Interreg projekt záró konferenciáján. Január 22-én részt vett a Batthyány-Strattmann László liturgikus emléknapi ünnepségen, valamint az utánuk következő eseményeken. Január 23-án tárgyalást folytatott a Pénzügyminisztérium regionális fejlesztési programokért felelős helyettes államtitkárával, a TOP energetika, kiegészítő támogatás igénylése, valamint a Barnamezős pályázat témájával kapcsolatosan. Január 25-én részt vett a Kistérségi Farsangkupán, és a Buti Tibor emléktornán. Január 27-én megbeszélést folytatott a Rendészeti Szakgimnázium igazgatójával az iskolai sportcsarnok felújításának lehetőségéről. Az egyesületi lehetőségek között próbálta meg a kézilabda klub ezt korábban kezdeményezni, de csak a Rendészeti Szakgimnázium nyújthatja be ezt a pályázatot, amely benyújtásra is került. Január 28-án részt vett a Körmend és Kistérsége, valamint a Körmend és Mikrotérsége Önkormányzati Társulás Tanácsülésén, ahol a költségvetés megalkotása, és a Szervezeti és Működési Szabályzat módosítása volt napirenden. Február 3-án a Megyei Közgyűlés Elnökével a Területi Operatív Programok pályázatainak állásával kapcsolatban folytattak megbeszélést. Február 4-én a Nyugat-dunántúli Regionális Hulladékgazdálkodási Önkormányzati Társulás Tanácsülésén vett részt, ahol a költségvetési rendelet, és az ez évi feladatokkal kapcsolatos napirendekkel kapcsolatos teendők voltak napirenden.

Bebes István polgármester a beszámoló elfogadását.

A Képviselő-testület a beszámolót 11 igen szavazattal, 1 tartózkodással elfogadja.

**2./ 2019. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a tavalyi költségvetési rendeletet minden év február végéig lehet módosítani, mivel az utolsó módosítás után is érkeztek még normatív támogatások az Önkormányzathoz, így ezeket át kell vezetni a tavalyi költségvetési rendeleten. Ennek megfelelően normatívák, bérkompenzációk, ágazati pótlékok kerülnek átvezetésre a rendeletben, megjelenik a tavalyi évben kapott rendkívüli támogatás is, illetve az 50 millió forint összegű további támogatás, amely szintén a működési költségvetés támogatásához érkezett. A továbbiakban a Képviselő-testületi döntésből eredő módosítások jelennek meg a rendeletben (helyi építési szabályzat módosítása, iparterületi csapadékvíz-elvezetése kapcsán többletkiadások), illetve pályázatokhoz kapcsolódó előirányzat rendezések is megjelennek. Kéri a Testületet, hogy fogadja el a rendelet módosítást.

Szlávik Csaba képviselő-testületi tag elmondja, hogy az előző rendelet módosításnál a B8111 sorban 180 millió szerepel. Az itteni módosításban pedig 91 millió forint szerepel. Szeretné megkérdezni, érkezett- e olyan összeg, amely a különbözetet kitevő 90 millió forintot fedezi, vagy kifizetésre került-e ez a tartozás, vagy másik sorba került –e áthelyezésre. Illetve szeretné megkérdezni Pénzügyi Irodavezető Asszonyt, jelenleg mennyi készpénzzel rendelkezik a város, van-e pénzintézetnél lekötött betétje, van-e kötvényekben elhelyezett pénze a városnak.

Bebes István polgármester válaszul elmondja, hogy ezek a támogatások érkeztek időközben az Önkormányzathoz, melyek megjelennek a rendelet módosításában, más támogatások nem érkeztek ezzel kapcsolatban. Pénzintézetnél nincsenek lekötései a városnak, sem kötvényei.

Kósi Eszter Irodavezető Asszony elmondja, hogy van házipénztár, de nem tud pontos számot mondani, hogy ott mekkora összeg van elhelyezve, mivel ez naponta változik.

Szlávik Csaba képviselő-testületi tag egy konkrét számot szeretne kapni, illetve az első kérdésére sem biztos, hogy konkrét választ kapott, mert olvasatában a kapot támogatások összege nem éri el a 90 millió forintot.

Bebes István polgármester elmondja, hogy ekkora összegű támogatások érkeztek, ezekből kerülnek részben kifizetésre különböző számlák.

Szlávik Csaba képviselő-testületi tag elmondja, hogy jött 12 millió, majd 50 millió forint támogatás, de hol a többi a különbözetet kitevő 90 millió Ft. fedezetére?

Bebes István polgármester elmondja, hogy a továbbiak a 2020. évi költségvetésben más feladatok közé vannak fedezetként sorolva.

Szlávik Csaba képviselő-testületi tagnak egy kérdése lenne még. Közérdekű adatigényléssel kapcsolatban fordult Aljegyző Asszony felé, amelyben szerette volna megkérdezni, hogy mennyivel tartozik a város a gazdasági társaságoknak és a magányszemélyeknek. Válaszul azt kapta, hogy 91 millió forinttal tartozik a város a gazdasági társaságoknak, a többire is szeretne választ kapni.

Kósi Eszter Irodavezető Asszony válaszul elmondja, hogy a december 31-i állapot alapján 91 millió Ft-ot tesz ki a kérdezett hátralék összege. Havi adatszolgáltatások mennek az Államkincstár felé, így december 31-i állapotot mutat az a szám

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester további kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen, 1 nem szavazattal elfogadja, és a következő rendeletet alkotja:

**2/2020. (II.7.) önkormányzati rendelet**

Körmend Város Önkormányzata és intézményei 2019. évi költségvetéséről szóló 1/2019. (II.01.) önkormányzati rendelet módosításáról

**3./Adósságot keletkeztető ügylet kapcsán döntéshozatal**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy minden alkalommal szabály az, hogy az új költségvetési rendelet elfogadása előtt a Testület az adósságot keletkeztető ügyletről dönt. Az előterjesztést a Képviselő-testület tavalyi év során hozott döntései alapján készítették el, a Testület a közvilágítás korszerűsítéséhez és az új városi piac megépítéséhez hagyta jóvá a hitel felvételét, utóbbi jó esetben nem kerül felhasználásra, mert új pályázatot ad be az Önkormányzat nagyobb pályázati támogatás elnyerése érdekében.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**3/2019. (II.6.) önkormányzati határozat**

Körmend város Önkormányzati Képviselő-testülete az 1. számú mellékletben meghatározottak szerint elfogadja az Áht. 29.§ (3) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

**4./ 2020. évi költségvetési rendelet megalkotása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy külön ismertetné a működési és a fejlesztési oldalát a költségvetésnek.

Az Önkormányzat működési költségvetésében nem terveznek változást 2019-hez képest. A város 3 költségvetési szervet tart fenn, míg 2 intézményt 2 különböző Társulás tart fenn. A várható normatív támogatás 654 millió Ft. 183 millió Ft-ot nem kap meg a város az állami normatív beszámítás miatt. A helyi adókból tervezett bevételnél figyelembe vették a tavalyi teljesítéseket. Az idegenforgalmi adó esetében nagyon jelentős az előre mozdulás, ugyanakkor az ide eső állami támogatást nem kapja meg a város szintén az adóerőképesség miatt. Kiadási oldalon számolni kell a szakmai bérminimum emelésével. A legnagyobb kiadási tétel minden intézmény esetében a bér és annak járulékai. A helyi bevételek jelentős része működésre megy el, többek között kiegészítik azokat a kiadásokat, amelyekre a normatíva nem nyújt fedezetet, akár a bölcsőde, akár a szociális területen. Körmend Város Gondnoksága működéséhez pedig egyáltalán nem érkezik állami normatíva. Az óvodai, bölcsődei és szociális feladatok ellátására 733 millió forintot ad át Körmend különböző társulásoknak. Az ügyeleti feladatokra 15 millió forint van elkülönítve, a helyi közösségi közlekedésre 11 millió forint. Sport, kulturális célú feladatokra 36 millió forint támogatás van tervezve. Az Önkormányzat a saját cégeinek a működéséhez tagi kölcsönt biztosít, ahol a bevételek nem fedezik a kiadásokat. A felhalmozási költségvetésben van tervezve vagyonértékesítés, különböző lehetőségek és tárgyalások folynak már e téren, ugyanakkor van már értékesítés alatt is ingatlan korábbi testületi döntésnek megfelelően. Kiadási oldalon gépbeszerzésre próbáltak lehetőséget biztosítani a Városgondnokságnál. A projektek előrehaladása jelentősen befolyásolja a felhalmozási költségvetést, a pályázatok benyújtása során szükséges keretösszeget biztosítani a projektek befejezésére. Kettő olyan pályázat van, amely remélhetőleg még pozitívabb irányba tud elmozdulni: a turisztikai pályázat kapcsán nagyobb összegre pályázik a város egy új pályázati kiírás révén, és a piac építése kapcsán is új pályázatot ad be a város nagyobb támogatás elnyerése érdekében. A Rába parton a vízi túra táborhely fejlesztése idén megvalósul, ehhez 35 millió forint támogatást kapott az Önkormányzat, de ezt még ki kell egészíteni saját erővel is. Nyertes pályázat révén megvalósulhat a Vasivíz Zrt. koordinálásában több szennyvízberuházás Körmenden. A Rábán alul a Vízügyi Igazgatóság árvízvédelmi projektje elzár magáningatlanokat a bejárás lehetőségétől, ennek megoldására kapott 30 millió forint támogatást az Önkormányzat, saját közbenjárására, a telektulajdonosok érdekében. A temetőbővítéshez áll rendelkezésre forrás, így igyekeztek további fejlesztési feladatot segíteni. Keretek között kell mozognunk, igyekeztünk a lehető legtöbbet kihozni a költségvetési lehetőségekből, és arra kér mindenkit, hogy annak érdekében dolgozzon, hogy az itt leírtak megvalósulhassanak. Kéri a Testületet, hogy tárgyalja meg az előterjesztést, és biztosítsa az év során a város működésének feltételeit.

Auer Miklós képviselő-testületi tag elmondja, hogy az Olcsai iskola energetikára körülbelül 3 millió forint van betervezve, szeretné megkérdezni, hogy ez az egész iskolára vagy csak egy részére vonatkozik- e, abból mennyit lehet felújítani, illetve lehetne-e nevesíteni valamelyik sorba a 7 emeletes mögötti, illetve a Munkácsy utcai parkolónak a javítását.

Szép Dániel képviselő-testületi tag a 7. számú melléklet B52 rovatával kapcsolatban szeretné megkérdezni az ingatlan értékesítéssel kapcsolatban, hogy ez milyen ingatlanokat érint.

Bebes István polgármester válaszul elmondja, hogy az energetikai pályázatoknál meg kell vizsgálni, hogy az elnyert támogatásból a felújítás megvalósítható –e vagy sem. Megjelenik az ehhez szükséges tervezési sor a költségvetésben, ugyanakkor meg kell vizsgálni, hogy a 3 energetikai pályázat közül melyik megvalósítható. Ebben benne van a Kulturális Központ beruházása, a Felsőberki kultúrház felújítása, a Hunyadi utcai épület (korai fejlesztés helyszíne) és az Olcsai iskola energiatakarékos felújítása. A tervek most azt mutatják, hogy ez túl megy azokon a támogatási kereteken, amelyek rendelkezésre állnak, és azt kell tisztázniuk, melyek azok, amelyek az Önkormányzat kötelező feladatai közé tartoznak, és melyek amelyeket jobb lenne, ha más működtető oldana meg. Ennek tisztázására sor fog kerülni, de a tervezési feladatokat ennek ellenére el kell végezni, hogy tisztán lehessen látni a költségeket illetően. A másik kérdéssel kapcsolatban, a Városgondnokság költségvetésével kapcsolatban azokat a lehetőségeket is biztosítani kell, amelyeket az év során meg kell tenni. Nyilván, amit Képviselő Úr kér, abban vannak karbantartási feladatok. Saját maga is tapasztalta és felvételeken is látta azokat a problémákat, melyeket kezelni kell, ezeket együtt meg fogják beszélni. Az ingatlan értékesítéssel kapcsolatban a Testületnek van már egy döntése egy ingatlan értékesítéséről a Munkácsy utcában, szó van arról, hogy vannak érdeklődők különböző ingatlanok vásárlására, de a tárgyalások itt még nem jutottak el a döntéshozatali szintig. Olyan lakásokra is gondol az értékesítés során, ahol egy társasházban van például 11 magántulajdon és 1 önkormányzati tulajdonú lakás. Így haladni kell előre, hogy ezek a bevételi tervek teljesülni tudjanak, és ez lehetőséget biztosítson arra, hogy a költségvetés működési oldalán segítséget adjanak a városnak.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**3/2020. (II.7.) önkormányzati rendelet**

Körmend város Önkormányzata 2020. évi költségvetéséről

**5./ Likvid hitel felvétele**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy likvid hitel felvételéről szól az előterjesztés, mivel az Önkormányzat likviditása erősen az adóbevételekhez kötött, a kiadások viszont folyamatosan jelentkeznek, ezért kell az áthidaló időszakot likvid hitellel segíteni. Éven belül vissza kell fizetni, a felveendő összeg 80 millió forint.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**4/2020. (II.6.) önkormányzati határozat**

1./

Körmend város Önkormányzatának Képviselő-testülete megbízza Bebes István polgármestert és dr. Stepics Anita jegyzőt, hogy a költségvetés bevételei és kiadásai ütemkülönbségéből adódó likviditási problémái áthidalása céljára éven belüli lejáratú, folyószámlahitelt vegyen fel az OTP és Kereskedelmi Bank Nyrt. Észak-dunántúli Régió Szombathelyi Igazgatóságától.

**A hitel összege:** 80.000.000Ft, azaz Nyolcvan millió forint.

**A hitel lejárata:** 2020. december 31., amelyhez az önkormányzat 2020. évre vonatkozóanlikviditási tervet nyújt be.

Körmend Város Önkormányzat Képviselő-testülete kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és az OTP Bank Nyrt. részére az OTP Bank Nyrt.-nél, illetve más pénzügyi intézménynél vagy a Magyar Államkincstárnál vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

A hitel biztosítéka:

* a futamidő alatti évek költségvetésébe a felvett hitelt és járulékait betervezi és jóváhagyja.
* Az Önkormányzat a hitel fedezeteként ajánlja fel valamennyi költségvetési bevételét (helyben maradó személyi jövedelemadó, helyi adó, gépjárműadó, települési önkormányzatok jövedelemkülönbségének mérséklését szolgáló támogatás, normatív hozzájárulás, egyéb támogatások) annak hitel fedezetéül történő engedményezését.
* valamint minden további nem nevesített költségvetési bevétel engedményezése
* Az Önkormányzat visszavonhatatlan megbízást ad az OTP Bank Nyrt. részére, hogy a Hitel futamideje alatt, amennyiben a Fizetési Számláján a jelen szerződés alapján esedékessé váló fizetési kötelezettségeinek teljesítéséhez nem áll rendelkezésre a szükséges fedezet, úgy annak biztosítása érdekében az 1./ pontban megjelölt kötelezettség fennállása alatt és a Kölcsön teljes visszafizetéséig a központi támogatások elkülönítésére szolgáló alszámlájáról, illetve a helyi adók és a gépjárműadó fogadására szolgáló számláiról a szükséges összeget az Adós Fizetési Számlájára átvezesse.
* bank által előírt egyéb jogi biztosíték
* felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /3/ bekezdésében meghatározott korlátozás alá.

2/
 Az önkormányzat a teljes hitelkeret – 80.000.000Ft - rendelkezésre tartását 2020. december 15.-ig kéri, tekintettel az eltolt éves adófizetők által december 15-ig teljesítendő átlagos 110.000.000Ft adóelőleg fizetésre.

3/

Felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, és a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

**Határidő:** a hitelkérelem benyújtására 2020. február 10.

**Felelős:** Bebes István polgármester

**6./ A Képviselő- testület Szervezeti és Működési Szabályzatáról szóló 14/2019. (X.30.) önkormányzati rendeletének módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a múlt alkalommal is voltak bizonyos kérdések, amelyek azt jelezték számára, hogy szükséges lenne összevetni a magasabb rendű jogszabályokat, másrészt a saját SZMSZ-üket. Kérte a kollégákat, hogy ezt végezzék el legkésőbb az első rendes ülésig. A szervezeti és működési szabályzatot egy helyen kell pontosítani, egyértelművé kell ugyanis tenni azt, hogy más szabályok vonatkoznak a közérdekű adatigénylésre, és az ennek nem minősülő képviselői tájékoztatáskérésre.

Szlávik Csaba képviselő-testületi tag elmondja, hogy néhány hónap alatt sokadik módosítás van a rendeletben. Elvileg átgondoltnak, a valós társadalmi igényekhez igazodó, a jogszabályi környezetnek megfelelőnek kellene lennie a rendeletnek, de úgy érzi, hogy a képviselői munkát szándékosan akadályozó rendeletalkotást látnak. Nem tudja, honnan jönnek a 30 és 60 napos határidők, de természetesen elfogadható, ha bonyolultabb, nagyobb intézkedést igénylő ügyben hosszabb a válaszadás. Az viszont nem, hogy a Képviselő-testületi ülésekre való felkészülést segítő, a megalapozott döntéshozatalhoz hozzájáruló tájékoztatást nem kapják meg, jogosan feltételezik, hogy késve adott válaszok alapján az adott kérdés újratárgyalása újabb nehézségekbe ütközne. Nem kívánja elnehezíteni a hivatal munkáját, nem akar lehetetlen kérdéseket küldeni, azt viszont elvárja, hogy ésszerű határidőben jussanak hozzá a döntések előtt a szükséges információkhoz. Felolvas egy Kormányhatározatot, amely kimondja, hogy az átláthatóság és a közélet tisztasága elve nem csak a közpénzek és a nemzeti vagyonra vonatkozó, hanem általában véve a közfeladatok ellátásával összefüggő adatok kezelése szempontjából is irányadó. A közérdekű adatokat kezelő szervek nem hivatkozhatnak kényelmi szempontokra egy alapvető jog érvényesítésével szemben, ezért az információszabadság nem korlátozható. A döntés jelentős az információszabadság értelmezésében, továbbá fontos megállapításokat tesz a döntést előkészítő feladatokkal kapcsolatban is.. Szeretné idézni az Önkormányzati rendelet 9. §-át, miszerint *Az e törvényben meghatározott jogokat jóhiszeműen, a kölcsönös együttműködés elvét figyelembe véve, a társadalmi rendeltetésüknek megfelelően kell gyakorolni.* Tehát úgy érzi, hogy az önkormányzati szervek akkor felelnek meg ennek az alapelvi szabálynak, ha mindenben teljes körű felvilágosítást nyújtanak megválasztott képviselőinek. Továbbá az első iratbetekintés után történt, hogy négyen kérték az iratbetekintést, de ketten nem tudtak bejönni. Petrovics László és Szép Dániel képviselők munkájukból adódóan nem tudtak megjelenni, úgy érzi ezt érthető. Kéri, hogy miután felolvasta az Alkotmánybírósági határozatot illetve a törvényből egy részletet, még egyszer gondolják át a képviselők a rendeleti javaslatot.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester úgy gondolja, annak a kétségbe vonása, hogy a kollégák nem egy magasabb rendű jogszabály mentén igyekeznek a Szervezeti és Működési Szabályzatot előkészíteni és megoldani, az sértő munkájukat nézve. Az, hogy képviselő Úr szándékos akadályoztatásról beszél, azt nem érti, és visszautasítja. Azt gondolja, hogy mindig és mindenkor, sőt az elmúlt években, évtizedekben is mindent megtettek annak érdekében, hogy a képviselők fel tudjanak készülni, és tudjanak dolgozni. Szlávik Csaba képviselő az első, aki jelen pillanatban azt próbálja meg érzékeltetni, hogy itt valami „sandaság” van, ezt hangoztatják az üléseken illetve a városban is. Olyan információkat adnak emberekről, amelyeket maga is nehezményez. Úgy véli, megpróbálnak a kollégák mindig és mindent megfelelően előkészíteni. Igyekeznek megfelelő anyagot biztosítani a Képviselők számára, teljesen természetes, hogy annak megfelelően próbálják ezeket előkészteni, ahogy azt az Önkormányzati Törvény azt előírja számukra. Nekik is vannak feladataik, amelyeket napi szinten el kell látniuk, szeretné jelezni, nem megvédve ezzel a Hivatal egyik részét sem, hogy jelenleg minden egyes terület emberhiánnyal küzd. Egy betekintési alkalommal rengeteg iratanyagot kell előkeresni, amely érinti az egész hivatalt, igyekeznek a legszélesebb körben elővenni a Képviselők számára. Közben azonban végezni kell az egyéb munkát is, higgyék el, némely esetben 24 órát biztosít az állami szerv pl. hiánypótlásra, ha azt nem tudják elvégezni, akkor különböző más retorziók érik az Önkormányzatot. Amit Képviselő Úr állít, azt igaztalannak tartja, bízik abban, hogy az elkövetkezendő időszakban Szlávik Csaba képviselő és társai annak érdekében fognak dolgozni, hogy város minél jobban tudjon működni, és minél jobban előbbre tudjon kerülni. Amennyiben ebben a szellemben végzik munkájukat, akkor az találkozik a SZMSZ-ben leírtakkal is. Bízik abban, hogy az említett munkákat a kollégák el tudják végezni.

Bebes István polgármester kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 8 igen, 3 nem szavazattal, 1 tartózkodás mellett elfogadja, és a következő rendeletet alkotja:

**4/2020. (II.7.) önkormányzati rendelet**Képviselő-testület Szervezeti és Működési Szabályzatáról szóló 14/2019. (X. 30.) önkormányzati rendelet módosításáról

**7./ Az Önkormányzat tulajdonában álló lakások és helyiségek bérletéről szóló rendelet megalkotása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy új rendeletet tárnak a Testület elé, amely azonban megtartja a korábbi szabályozás rendjét, alapjait, de bizonyos változásokat is hoz magával. Az egyik jelentős új szabály az, hogy lakásigénylési jegyzék kerül bevezetésre, amely során csak a jegyzéken szereplők között lehet lakást kiutalni szociális alapon. A jegyzékbe csak olyan személy kerülhet fel, aki megfelel egyrészt a rászorultsági feltételeknek, illetve, aki nem halmozott fel tartozást korábbi bérlet kapcsán, és nem minősült önkényes lakásfoglalónak sem. Az éves kötelező felülvizsgálatok során kell megvizsgálni azt, hogy a bérlők megfelelnek-e az új rendelet szerinti feltételeknek. Természetesen azt várja az Önkormányzat ettől a rendelettől, hogy javuljon a bérlők körében a fizetési morál, mert nagy összegű lakbértartozások jelennek meg a Városgondnokság költségvetésében, amely tarthatatlan úgy, hogy a lakbérek gyakorlatilag minimálisak. Továbbra is elsősorban határozott időre történik a bérbeadás, de lehetővé teszi az új rendelet a határozatlan idejű bérletet is. A nem szociális alapon történő bérbeadás tekintetében nincsenek jelentős változások, de ott nincsenek problémák sem.

Dr. Hadnagy Ádám képviselő-testületi tag véleményként elmondja, hogy a 38/2003-as rendelet tartalmazott ellentmondásokat, így személy szerint örül az új rendeletnek, illetve a Kulturális, Sport és Ifjúsági Ügyek Bizottsága véleményét tolmácsolva támogatja a rendeleti javaslat elfogadását. Valamint bizottsági javaslatként elmondja, hogy a 35. § 2. pontját ki lehetne egészíteni azzal, hogy a városi televízió képújságában és a rádióban is közzé lehetne tenni a pályázati kiírásokat. Így minél szélesebb körhöz jutnának el, annál több potenciális bérlő lenne, amely versenyhelyzetet teremthetne, és ezzel együtt magasabb bérleti díjakat kérhet az Önkormányzat.

Tóth Gábor képviselő-testületi tag elmondja, hogy a rendelet megalkotása egyértelmű iránymutatással szolgál a Bizottság számára, amely életszerű feltételeket szab a rászorultság és bérlakások esetében a piaci támogatások megítéléséhez. Egyértelműen kijelöli azokat a sarokpontokat, amelyhez a Bizottságnak minden körülményekben igazodni szükséges, ugyanakkor világosan előírja számukra, hogy az ingatlanok kezelőjének – Körmend Város Gondnokságának – milyen iratokat szükséges benyújtani ahhoz, hogy a jogosultságot igazolja. A Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Szép Dániel képviselő-testületi tag nagyon jónak gondolja a lakásigényléses névjegyzéket, szeretné a figyelmet felhívni arra, hogy a rendelet is úgy szól, hogy évente fel kell vetetni magukat az embereknek ebbe a névjegyzékbe. Azt gondolja, ezáltal a város egy jó mutatószámot tudhat magának, ez pedig a szociális szükséget szenvedők egy bizonyos körének a száma. Javasolja, hogy évről évre nagy figyelmet fordítsanak erre a számra, és ennek megfelelően a szociális stratégia kialakításánál vegyék figyelembe.

Bebes István polgármester kérdés és vélemény hiányában kéri a 35.§ kiegészítésével –ahogy dr. Hadnagy Ádám képviselő úr javasolta - a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**5/2020. (II.7.) önkormányzati rendelet**

Az önkormányzat tulajdonában álló lakások és helyiségek bérletéről

**8./ Kovatsik és Társai Temetkezési Bt. beszámolója a 2019. évről**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy minden évben meghallgatja a temetők fenntartása kapcsán készült beszámolót a Testület. 4 temetőt tart fenn a város, és nemrég teljesen új rendeletet alkotott az Önkormányzat a temetőkről és a temetkezési szabályokról. A beszámoló évről-évre hasonló alapokon nyugszik. Kitűnik belőle, milyen költségek jelennek meg a fenntartás során, és melyek az előttük álló feladatok, melyek közül az egyik legfontosabb elem a központi temető bővítése. Az anyag részletes, kérdezi a megjelent ügyvezetőt, kívánja-e kiegészíteni beszámolóját, ha igen, akkor fáradjon az asztalhoz.

Kovátsik Tamás elmondja, hogy korábban Alsóberki és Felsőberki kapcsán érte őket külön vád a temetőkkel kapcsolatban és erre szeretne reagálni. Köszöni Horvátnádalján a civil összefogásnak, hogy jót akarnak, és hasznos tiszta munkát szeretnének végezni. Folyamatosan vágják a fákat, bokrokat, ezekről fotók is készülnek. Ez esetben Horvátnádalján szeptember környékén végeztek írtást a kerítésen kívül, illetve belül is. Ezután történt a civil összefogás munkája, melynek időpontjáról nem tudtak. Tud fényképeket is készíteni az ott élő színes és szép dísznövényekről, melyek kiirtásra kerültek. Nem gondolja, hogy a lakosság többségének a csupasz kerítés jobban tetszene, mint az előtte lévő állapot. A temető jelenlegi állapotában sivár, fátlan, amely az uralkodó szélnek kitett, illetve ez károsítja a síremlékeket is. A temető körül kialakított ültetvényeket erdőmérnökök tervezik meg, melyben segítő rendelkezésre állnak. Köszöni a szót, további kérdés esetén szívesen válaszol.

Petrovics László képviselő-testületi tag elmondja, hogy az általuk kivágott bokrok és fák nem dísznövények voltak, hanem olyan közönséges bokrok és fák, amelyek a környezet szempontjából nem oda valók voltak. Képeket is készített az elvégzett munkáról, és a kivágott bokrokról, fákról, melyeket meg is tud mutatni. Szombati napon égették el azt a fa és bokor mennyiséget, amelyet kivágtak, előtte természetesen egyeztettek a mellette lévő földtulajdonossal.

Bebes István polgármester elmondja, hogy ezt véleményként fogadja el. Lesz majd az ülés végén erről egy véleménye, mert amit Képviselő Úr említ, azokat maga is látta.

Belencsák István alpolgármester, képviselő-testületi tag elmondja, hogy a beszámolóból kiderül az is, hogy törvényileg szabályozva vannak a zöld környezetek a temető körül. Petrovics képviselő Úr által elvégzett nemes és szép munka egyértelműen támogatható kezdeményezés, viszont egy képviselő nem teheti meg, hogy egy jogszabályt vagy egy önkormányzati rendeletet nem tart be. A jogszabályok ismeretének hiánya nem mentesíti akkor sem, ha ez egy jó ügyet szolgál. Biztosítani szeretné Képviselő Urat, ha a jövőben hasonló elképzelései merülnének fel, akkor segítségére lesznek, de ezt megfelelően jeleznie kell az illetések irányába.

Szlávik Csaba képviselő-testületi tag elmondja, hogy 2017 óta húzódik ez az ügy. Kovatsik Úr közös munkára adott javaslatot, ezt maximálisan támogatná, de össze kellene fogni a Hivatal részéről, mert elhangzott az is, mennyire segítőkész a civil szervezet.

Petrovics László képviselő-testületi tag elmondja, hogy amikor ez megtörtént, akkor csak egy egyszerű falusi ember volt, nem volt képviselő. Elnézést kér, hogy nem kértek engedélyt, legközelebb be fogják nyújtani, ha ilyen dolgot szeretnének végrehajtani.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester próbál egy összegzést adni. Senki semmilyen formában egy közfeladat ellátásához úgy nem állhat neki, hogy egyrészt a tulajdonossal, másrészt az üzemeltetővel előzetesen nem egyeztetett arról, milyen formában és mit szeretne megvalósítani. Tudja, hogy az üzemeltető megbeszéli az erdészekkel, hogy mivel és miként lehet egy kicsit védeni az időjárástól a temető épségét.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen, 1 nem szavazattal elfogadja, és a következő határozatot hozza:

**5/2020. (II.6.) önkormányzati határozat**

Körmend Város Önkormányzata Képviselő-testülete a Kovatsik és Társai Temetkezési Bt 2019.évi beszámolóját megismerte, és elfogadja az abban foglaltakat.

**9./ Sipos József megbízott erdész 2019. évi beszámolója**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Önkormányzatnak van egy minimális erdőállománya, ezért erdészt kell alkalmazniuk egy megbízás keretében. Az erdész beszámolóját tárják most a Testület elé, kéri, hogy ha van kérdésük, azt tegyék fel.

Szép Dániel képviselő-testületi tag elmondja, hogy a beszámolóban van szó fa kivágásról, illetve akácos terület tisztításáról. Szeretné megkérdezni, amennyiben fát kell kivágni, van -e arra mód és lehetőség, hogy a kivágott fát szociális célra ajánlja fel az Önkormányzat.

Bebes István polgármester elmondja, hogy általában ezeket a fákat - kivéve ha vállalkozó szállítja el -, beszállítják a Városgondnokság területére, ha lehetőség van rá összedarabolják, és szociális célokra felhasználják.

Dr. Szabó Barna képviselő-testületi tag elmondja, hogy Polgármester Úr említette, hogy minimális erődállománya van az Önkormányzatnak, hasonlóan az önkormányzati lakások esetében felvetett gondolatmenethez, szeretné megkérdezni, hogy lehetne –e ezeket is értékesíteni.

Bebes István polgármester elmondja, hogy vannak kötelezettségek, amelyek ezeket az erdőket érintik, így ezekhez kell igazodni. Csereerdősítésre gondol itt például.

Petrovics László képviselő-testületi tag szeretné jelezni, hogy már bejelentett egy fát Alsóberkiben, mely bent van az árokban. Kérte, hogy nézzék meg, illetve nézessék meg az erdésszel. Válaszul azt kapta, hogy a fa egészséges. Még most is kéri, hogy nézzék meg, mert úgv véli, ez a fa beteg belül, magasan látszik a betegség. Dől a vezeték felé, ha netán kiborul, nagyobb kért okoz, mint gondolnák.

Bebes István polgármester elmondja, nem a beszámolóhoz tartozik, de ha már említette, jómaga tájékozódott ebben az ügyben. Van Képviselő Úr által valamifajta igazságtartalma, de azt is mindenképp figyelembe kell venni, hogy ezt csak fokozott óvatossággal lehet onnét kiszedni, ugyanis bármerre dől a fa, kárt okozhat a vezetékekben.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**6/2020. (II.6.) önkormányzati határozat**

Körmend Város Önkormányzata Képviselő-testülete a megbízott erdész 2019.évi beszámolóját megismerte, és elfogadja az abban foglaltakat.

**10./ Körmend Város Gondnoksága alapító okiratának módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy jogszabályi változás, illetve a rendeleti szabályozás miatt került ez a napirend a Testület elé.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**7/2020. (II.6.) önkormányzati határozat**

Körmend Város Önkormányzata Képviselő-testülete megismerte, és a mellékletnek megfelelően jóváhagyja az általa fenntartott Körmend Város Gondnoksága alapító okiratát módosító okiratot, egyben felhatalmazza a Polgármestert annak aláírására.

Körmend Város Önkormányzata Képviselő-testülete megismerte, és a mellékletnek megfelelően jóváhagyja az általa fenntartott Körmend Város Gondnoksága módosításokkal egységes szerkezetbe foglalt alapító okiratát.

**11./ ADA Hungária Bútorgyár Kft. kérelme**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Testület korábban döntött arról, hogy vállalkozásfejlesztési támogatást ad az ADA Hungária Kft-nek arra tekintettel, hogy a Kft. 5,2 milliárd forint értékű beruházást valósít meg magyar telephelyein, amit az állam is támogat 1 milliárd forinttal. Eredetileg a Kft. 8-as főútról kiépítendő és az ADA új logisztikai egységét feltáró út megépítéséhez igényelte a támogatást, de időközben új fordulat történt, mivel a NIF Zrt. az ADA – MJUS előtt körforgalmat épít, és területet vesz el mindkét cégtől. A területelvonás miatt a cégnek belső területeket is át kell rendeznie a körforgalom miatt, és erre szeretné felhasználni a kapott támogatást.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**8/2019. (II.6.) önkormányzati határozat**

Körmend Város Önkormányzata Képviselő-testülete úgy dönt, hogy támogatja az ADA Hungária Bútorgyár Kft. –továbbiakban: Támogatott - támogatási szereződés módosítását érintő kérelmét, és ezzel jóváhagyja azt, hogy az Önkormányzat által az ADA Hungária Bútorgyár Kft. részére nyújtandó 10 m Ft. összegű támogatás az alábbi célra kerüljön felhasználásra:

A 8-as út mentén a NIF Zrt. beruházásában körforgalom kerül kialakításra. A körforgalom a jelenlegihez képest sokkal biztonságosabb módon teremti meg a Támogatott ADA Hungária Bútorgyár Kft. telephelyének a megközelítését mind gépjárművel, mind kerékpárral. Mindez fontos szempont a Támogatott részére, mivel az alkalmazottai számára így sokkal könnyebbé és biztonságosabbá válik munkahelyük megközelítése.

A körforgalom kialakítása érinti a Támogatott ingatlanának egy részét is, és emiatt a Támogatott ingatlanán belül átalakításokat, átrendezéseket kell végrehajtani. A Támogatott a támogatást ehhez kívánja felhasználni, amit Körmend Város Önkormányzata jóváhagy, ezzel felhatalmazza a Polgármestert a támogatási szerződés módosítására.

**12./ 2020. március 15-i nemzeti ünnep programterve**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Nem kívánja kiegészíteni az előterjesztést.

Dr. Hadnagy Ádám képviselő-testületi tag elmondja, hogy a Bizottság egyhangúlag V. Németh Zsolt személyét javasolja szónoknak.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**9/2019. (II.6.) önkormányzati határozat**

Körmend Város Önkormányzata Képviselő-testülete a 2020. március 15-i nemzeti ünnepnap körmendi műsortervét az előterjesztés szerinti tartalommal elfogadja. Az ünnepség szónokaként ***V. Németh Zsolt*** személyt kéri fel.

**13./ Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Szép Dániel, Zsebe Ferenc, Czvitkovics Gyula és Tóth Gábor képviselő-testületi tagok az interpellációkra kapott választ elfogadják.

**Dr. Hadnagy Ádám képviselő-testületi tag** szeretné megkérdezni, hogy a fekvőrendőröket mikor helyezik el a Németh Mária utcában.

Forró Szilvia irodavezető Asszony*válaszul elmondja, hogy február 28-áig.*

**Szlávik Csaba képviselő-testületi tag** kérdezi, hogy

* Bartók Béla lakótelep 5-ös számú épülettel kapcsolatosan mi a további elképzelés
* a volt Fényes épület üresen álló részével van-e valami elképzelés

***Bebes István polgármester*** *válaszul elmondja, hogy a Bartók 5. számú épülettel kapcsolatban annyit szeretne jelezni, hogy két jelentkező van annak a hasznosítását illetően, tárgyalnak mindkettővel, várhatóan a pályáztatási értékhatárt meg fogja haladni az értékbecslésben szereplő összeg, ezért a felújítással kapcsolatos elképzeléseket szeretnék megpályáztatni, majd az ezzel kapcsolatos döntés a Testület elé fog kerülni. A Fényes épülete jelen pillanatban része annak a projektnek, amely ott megvalósulásra vár. Az Önkormányzat értékesítette azt a területet. Annak beépítése folyamatban van, és az elkövetkezendő időszakban, ha az építési engedélye meg van a vevő cégnek, akkor az építkezés el tud kezdődni.*

**Dr. Hadnagy Ádám képviselő-testületi tag** lakossági kérést szeretne tolmácsolni, a Vasútmellék utcában szeretne kátyúzást kérni.

***Bebes István polgármester*** *válaszul elmondja, hogy ennek a helyszínét kéri jelezni a Városgondnokság felé.*

**Auer Miklós képviselő-testületi tag**

* elmondja, hogy a Rákóczi utca felújításának végén elkészültek az útburkolati jelek, a Várkerti ételbár előtt is záróvonal sikeredett, melyet úgy javítottak meg, hogy feketére lefestettek, mert egyébként teljesen szabálytalanul lehet csak be és kikanyarodni, ez teljesen lekopott, azt szeretné kérni, hogy szabályos útburkolati jellel lássák el a záróvonal egyik illetve másik felét
* egy gondolat erejéig szeretne foglalkozni – senkit nem piszkálva - , mintegy háromnegyed éve megfigyelte, hogy bizonyos emberek sokkal többet, sokkal hamarabb és sokkal jobban tudnak mint ő saját maga, ezt számon is kérik rajta, mivel ő a képviselő; azt szeretné kérni, hogy az információ legalább olyan hamar jusson el hozzá illetve képviselő társaihoz is, mint a legalább fél tucat emberhez a városban

***Bebes István polgármester*** *azt szeretné jelezni, hogy állami fenntartású útról van szó, ezért a Magyar Közútnak kell ezeket a jelzéseket felfesteni, az Önkormányzat jelzi feléjük, de abban biztos, hogy a tavasz beálltáig ott felfestés nem fog történni. Amit általában az emberek mondanak és tudni vélnek, és az információkat előbb kapják meg, ezt semmilyen szinten sem tudják befolyásolni. Itt vannak jobban és még jobban értesültek, akik viszik az információkat, melyek általában nem is igazak, vagy csak fél információkat tartalmaznak. Ebben senki nem tudja mérsékelni magát..*

**Petrovics László képviselő-testületi tag**

* elmondja, hogy a három körzet, ahol ő lett a képviselő (Horvátnádalja, Alsóberki és Felsőberki), az ott lévő problémákat elküldte e-mailben Polgármester Úrnak és Aljegyző Asszonynak, szeretné megkérdezni, hogy ezekből a problémákból van olyan, amely megoldható pénz nélkül, de van olyan, amelyhez komoly pénzösszeg kell. Nem szeretné felsorolni az egészet, de egy dolgot még szeretne kérni, mégpedig azt, hogy a VOLÁN Busz nem jön be a faluba, az emberek a 8-as út mentén szállnak le, olyan helyen kelnek át, ahol gyalogosnak átkelni szigorúan tilos, a KRESZ tiltja, másfél kilométert gyalogolnak, sötét van, nincs kivilágítva, nincs zebra, illetve semmi olyan dolog, amely engedni az átkelést, a Pinka híd is le lett korlátozva, ezért nem megy át a falun a busz, viszont a helyi járatos busz befordul az Akác utcába, szeretné megkérdezni, hogy nem lehetne-e megoldani valahogy, hogy a VOLÁN Busz beforduljon az Akác utcán kifordulva a Nádaljai utcára, majd a Liszt Ferenc utcába, majd utána menne Csákánydoroszlóba, így az idősek, gyerekek, felnőttek közbiztonsága valamilyen módon helyreállna, a hidat pedig a közeljövőben felújítják. Az Ő lányát is érinti, nem szeretné azt a hírt kapni, hogy elütötte az autó, vagy bárki mással történne valami az ottani átkelés során.
* Az emberek szeretnének falunapot, játszóházat, gyereknapot, szeretné megkérdezni, hogy ezeknek a költségét hogyan fogja tudni megvalósítani, nem csak Horvátnádalján, hanem Alsóberki és Felsőberkiben is lenne rá igény. Erre kulturális vagy pályázati pénzt tudnak-e biztosítani vagy nem.

***Bebes István polgármester*** *válaszul elmondja, előtte vannak a kérései, számos olyan dolog van, amely beilleszthető a tervezésekbe, de számos olyan dolog van, amely a költségvetést jóval meghaladja, és vannak olyanok is, amely már meg is valósultak. Szeretné, hogy a továbbiakat a Városfejlesztési iroda megvizsgálná, és azokra a megoldandó feladatokra, amelyeket képviselő Úr említ, arra tudnának válaszolni, amely pedig még a kérések között felmerül, azzal kapcsolatban arra kéri a kollégákat, hogy szigorúbb rendeleteket próbáljanak meg alkotni, jó pár embernek fog fájni, de azt gondolja, hogy elért ez már egy olyan mértéket, amely már nem tűrhető, illetve ezekre a szükséges válaszokat meg fogják adni. A költségvetést és az ezzel kapcsolatos előkészítéseket is figyelembe kell venni, de az emberi figyelmetlenség ellen nem tudnak mit tenni. A VOLÁN Busz kérdéskörével kapcsolatban, amikor jelezte ezt a problémát a Magyar Közút a híd sorsát illetően, akkor jelezték, hogy ez egy hosszabb előkészítő munkát igényel, és a pinka híd felújítására sor fog kerülni. A VOLÁN képviselőivel megvizsgálták a felvetett problémát, ott csak akkor tudna VOLÁN Busz bekanyarodni, ha ki lenne szélesítve az az utca, és komoly előkészítés mentén egy komoly költségvetési lehetőséget tudnának biztosítani erre. Széleskörűen meg lett vizsgálva ez a probléma, ahol a legnagyobb igénybevételű buszközlekedés jelezve lett, tudomása szerint ott is működik kisebb lehetőségű ráhordás, legalábbis ő erről lett tájékoztatva az előkészítések során. A falunap, gyereknap és játszóház kérdéséhez annyit tenne hozzá, hogy vannak civil szervezetek számára pályázatok, azokat kellene áttekinteni, hogy milyen segítséget tudna nyújtani ez a források biztosításához.*

**Zsebe Ferenc képviselő-testületi tag**

* egy részletet szeretne felolvasni a 2019. december 19-i ülésen hozott SZMSZ módosításból:

Körmend Város Önkormányzata Képviselő-testülete a Képviselő-testület Szervezeti és Működési Szabályzatáról szóló 14/2019. (X. 30.) önkormányzati rendelete – továbbiakban: Rendelet – 32.§ (1) bekezdése kiegészül az alábbi mondattal:

*„A bizottságok működése során a Képviselő-testület üléseinek vezetésére a tanácskozási rendjére vonatkozó szabályokat megfelelően alkalmazni kell.”*

Polgármester Úrhoz és Dr. Szabó Barna elnök Úrhoz szólna, hogy miután péntek délután megkapták az anyagot, a bizottsági ülés hétfőn reggel 8 órakor volt. Van- e arra lehetőség, hogy ilyen több milliárdos költségvetés megtárgyalására ne egy hétvégére kapják meg az anyagot, hanem legyen betervezve legalább 2 munkanap, hogy akár külső segítséggel is fel tudjanak készülni arra. Ez nem egy 200 ezer forintos földhivatali bejegyzési kérelem, hanem ez egy több milliárdos költségvetés. Ha az a cél, hogy minél kevesebb idejük legyen felkészülni, akkor tekintsék tárgytalannak kérését, viszont szeretne képviselő társaival alaposan felkészülni.

* Másik kérése a Bástya utcai parkolás, mivel Dr. Hadnagy Ádám képviselő kinevezte őt közlekedési szakértőnek, ezért tisztelettel magára veszi ezt a titulust is, szeretne felkérni egy közlekedési szakértőt arra, hogy egy közlekedési koncepciót alakítson ki, és azt a totális káoszt, amely a Bástya utcában van, azt valamilyen módon megszüntessék. Vagy egyirányúsítani kell, vagy kétirányúsítás maradjon, de akkor a parkolást szüntessék meg. Reggel 8-tól délután 3-ig totális káosz van az utcában.
* A pénzügyi iroda vezetőjét szeretné megkérdezni, hogy a Kölcsey utca felújításának folytatására a 2020. évi költségvetésben bármilyen költségvetési összeg szerepel-e
* A mozi előtti kamera kidöntésre került, kérdezi, hogy mikor kerül visszahelyezésre. Azóta nem került visszaállításra, mióta az oszlop felállításra került.

***Bebes István polgármester*** *válaszul elmondja, amire ő tud válaszolni, arra természetesen reagál, amire nem, azt bizottsági hatáskörben meg lehet beszélni, illetve tárgyalni. Ha egy képviselő vállalta ezt a feladatot, akkor természetesen vállalni kell azt is, ha pénteken megkapta az anyagot, és hétfőn van a bizottsági ülés, akkor arra fel kell készülni, de meg lehet beszélni az elnökkel egy másik időpontot, amely mindenkinek megfelel, de az eddigi képviselő-testületek részéről ilyen típusú kérés nem érkezett. A Bástya utcai parkolással kapcsolatban fontosnak tartja a rendezést, de igazán egy teljes körű felújítást kellene ott végrehajtani, amely nem kevés fedezetet igényel, de azzal a parkolást is némely esetben biztosítani tudnák, kéri, hogy vegyék komolyan az azzal kapcsolatos döntést, és komoly bírságokkal sújtsák a szabálytalanságokat. A Kölcsey utca felújítása nem szerepel a költségvetésben, ennek az előkészületi munkájában jómaga is próbált előre haladni, hogy a tervezés el tudjon indulni. Reméli, hogy a BM-es pályázat során lesz forrás a nem kevés költség biztosítására. A mozinál lévő kamerával kapcsolatban reméli, hogy az iroda vissza tudja rakatni a kamerát, mert az azért lett oda elhelyezve, hogy a biztonságot szolgálja.*

Bebes István polgármester egy alkalmi válasz erejéig megadja a szót ismét Zsebe Ferenc képviselőnek.

**Zsebe Ferenc képviselő-testületi tag** köszöni a válaszokat. Igazából a bizottsági anyagot pénteken 4 órakor megkapta, más elfoglaltságok miatt hétvégén nem foglalkozott vele. Hétfőn reggel pedig bizottsági ülés volt. Kéri, nézzék el, hogy háborog amiatt, hogy a hétvégén kellett volna felkészülni egy 2020-es költségvetésű ülésre.

*Bebes István polgármester jelzi, hogy nincs semmi probléma ebből a szempontból.*

**Szép Dániel képviselő-testületi tag**

* a Mátyás király utca 1. szám alatti lakosok fordultak hozzá, hogy az internetszolgáltatónak relatív gyakran kellett kábeljavításokat végrehajtani, feltételezhető, hogy rágcsálók rágták el a kábeleket, kéri ennek kivizsgálását, van - e alapja, ha van, akkor kéri, tegyék meg a szükséges lépéseket
* a Mátyás király és a Dózsa György utca kereszteződésében kialakításra került egy kerékpáros pihenőhely, emellett található egy zöld bokor, amely meg van dőlve, gyökerei kilátszanak a földből, felhívták a figyelmét, hogy eltakarja a belátást a bicikliút kereszteződésében, kéri, hogy állítsák vissza a bokor gyökereit a földbe, és ügyeljenek arra, hogy a gyalogút és a bicikliút belátható legyen
* a Dózsa György utcában parkolási gondok vannak, ez önmagában egy nagy és összetett téma, tudja, hogy ezt egy interpellációval nem lehet elintézni, egy kérdőíves megkereséssel fordult a lakosokhoz, szeretné ha két dolgot megvizsgálna az Önkormányzat; az egyik, hogy nincs kijelölve rokkant parkolóhely, kéri ennek kivizsgálását, hogy van - e erre lehetőség; a másik szintén lakossági ötletként merült fel, amely talán nem olyan megterhelő a költségvetésnek, hogy az egyenes pakolóhelyeket 45 fokos szögben fel lehetne- e festeni, egybehangzó véleményként 2-3 plusz parkolóhelyet tudnának nyerni vele.
* az Alkotás utcában kátyúzás történt, az ott lakók nem elégedettek a végrehajtott munka minőségével, kifogásolják, hogy ez a tömör anyag nincs kellően összesűrítve, azt állítják, hogy az autók kerekei kihordják ezt a tömítő anyagot, vizsgálatát kéri, hogy egy utómunkával lehetséges lenne -e tartósabbá tenni.
* az Alkotás utca 3 és 5-ös lakosok fordultak hozzá, felhívták a figyelmét, hogy a két házsor között van egy járda, melynek vége egy parkolóhelyhez ér, kéri, hogy vizsgálják meg, van-e lehetőség a kb 1 méter szélességű járdát tovább folytatni, ezáltal megkönnyíteni az átjárást a Rákóczi sor mögötti területekre.

***Bebes István polgármester*** *elmondja, hogy többször több képviselőnél is megjelenik a rágcsálóirtás kérdésköre, ha esetleg van még tartalék hely, ahová ezeket el lehet helyezni, akkor tegyék meg. A kerékpáros pihenő, gyalogút és bicikliút kérdéskörénél kéri, hogy nézzék meg a ténylegesen felmerült problémát, melyet képviselő Úr említ, kollégák vizsgálják meg annak a kezelését. A parkolási kérdések kapcsán kéri, hogy a bizottság, illetve a kollégák menjenek ki, nézzék meg, milyen megoldást lehet ott találni, valószínű, hogy az első pakolóhelyből adódóan a lakók jobbnak látják egy másik felfestés lehetőségét. Az Alkotás utcát jómaga is jelezte, kéri a Városgondnokság vezetőjét, hogy nézze meg, mi a helyzet, és a szükséges javításokat végezzék el, majd az utána lévő részhez javasolja, hogy egy szakmai választ adjanak a képviselő Úrnak.*

**Szlávik Csaba képviselő-testületi tag**

* szeretné megkérdezni Forró Szilvia Irodavezető Asszonytól, hogy a városban a csapadékvízelvezető rendszerrel kapcsolatban van-e valamilyen terv, és ennek megvalósítása milyen ütemben történne
* a Bartók lakótelep parkolási lehetősége nem megoldott, lakossági kérésre szeretné kérni, hogy valamilyen tájékoztatást kapjanak a megoldásra
* a temető és a Hunyadi utca közötti kerékpárút nagyon rossz, hatalmas gödrökkel, aszfaltozása indokolt lenne, szeretné megkérdezni, hogy erre az aszfaltozásra van - e lehetőség
* szeretné Polgármester Úrnak feltenni a kérdést, hogy nem lenne –e baj, ha a Képviselők tájékoztatást kapnának a folyó ügyekben, negyedévente vagy 3-4-5 hónap elteltével, egy tájékoztató jellegű összehívásra gondol.

***Bebes István polgármester*** *válaszul elmondja az alábbiakat: a csapadékvíz-elvezető rendszerekkel kapcsolatban Irodavezető Asszonnyal, valamint a tervezővel kint voltak a városban, igyekeztek felmérni és az előkészületeket megtenni annak érdekében, hogy a tervezés elkezdődjön a még problémás városrészeken is. Az ajánlattétel folyamatban van, a tervezés elkezdődik, illetve szeretnék, ha pályázat jelenne meg ezzel kapcsolatban. Természetesen, ha a tervek megvannak, akkor Képviselő Úr számára is meg tudják majd mutatni.. A Bartók Béla lakótelepi parkolással kapcsolatban már kapott Képviselő Úrtól egy jelzést, kérte a kollégákat, hogy nézzék meg a hely lehetőségeit, és azt, hogy kevés költségvetési ráfordítással parkolóhely kialakítása lehetséges-e, sajnos ezek általában a zöldterületi helyek kárára valósulnak meg, de megpróbálnak olyan parkolóhelyeket kialakítani, amelyek nem a zöldterületek kárára jönnek létre. Ami a kerékpárutat illeti, megpróbálják figyelembe venni azt, amit Képviselő Úr mond, jelzés már kátyúzás szempontjából volt, másrészről pedig tervezésre lesz szükség annak érdekében, hogy egy szabványos új kerékpárút épülhessen meg majd pályázati forrásból a temető irányába. Nyilván ha pályázati úton szeretnének elindulni, ahhoz szükséges lesz egy engedélyezett tervre is, ezért fontos a tervezés. Ennek az előkészítő munkáit szintén el fogják indítani, azért, hogy a megjelenő pályázat keretein belül ennek a kerékpárútnak a kialakítását szabványok mentén meg tudják valósítani. . A tájékoztatót illetően jelzéseket fog adni, igyekszik a bizottsági elnökökkel is a kapcsolatot tartani, amennyiben az év közbeni állapotokról tud valamit mondani, akkor azt meg is fogják tenni, amellett is, hogy a megkereséseknek eleget tesznek.*

***Dr. Szabó Barna képviselő-testületi tag*** Zsebe Ferenc képviselő úr interpellációjára szeretne reagálni, mivel érintett benne. A bizottsági ülés időpontjával kapcsolatban elmondja, hogy pénteken megkapták az anyagot, de a végleges döntés a Testületi ülésen születik meg, csütörtökön, , tehát minden képviselőnek 6 napja volt átgondolni ezt a költségvetést, de örül, hogy egyetértettek a költségvetés elfogadásával. A Bástya utcai problémát már jelezte, csak a Képviselő Úr nem hallotta. Van, aki úgy dolgozik, hogy az ülésen jelenlévő tv kamera jelenlétében interpellál, a képviselők egy másik része pedig megkeresi személyesen, ülés után a műszaki irodát vagy a Városgondnokságot, és így csendben teszi a dolgát.

További kérdés, vélemény nem hangzik el. Bebes István a Képviselő-testület nyílt ülését 15 óra 57 perckor bezárja.

 K. m. f.

 Bebes István dr. Stepics Anita

 polgármester jegyző